作者:魏了翁
標題:摸魚兒
內容:記年時、三星明處。尊前攜手相語。家山幸有瓜和芋。何苦投身官府。誰知道，尚隨逐風華，為蜀分南土。依前廉取。便卷卻旌麾，提將繡斧。天口笑應許。逢初度。從頭要為君數。怕君驚落前箸。天東扶木三千丈，不照關河煙雨。誰砥柱。想造物生才，肯恁無分付。九州風露。待公等歸來，為清天步。容我賦歸去。